Ledelsen og revisor tænder flere advarselslamper i ny version af Hellerup Finans' regnskab. Det er udtryk for en virksomhed i dyb krise, fastslår en revisionsekspert.

Som registreret bruger kan du overvåge emner og journalister og modtage nyhederne i din indbakke og følge din nyhedsstrøm på Finans.

Kristoffer Brahm, f. 1973, er journalist på Finans og har beskæftiget sig med erhvervsjournalistik siden 2001. Han har skrevet om privatøkonomi, lavet undersøgende journalistisk og dækker i dag finanssektoren. Har bl.a. afdækket, at myndighederne i årevis opkrævede ejendomsskatter ulovligt, hvilket førte til en tilbagebetaling på 1,2 mia. kr. til borgerne, ligesom han har afsløret, at danskere er blevet afkrævet skat af fiktive aktiegevinster, hvilket fik daværende skatteminister Kristian Jensen (V) til at ændre loven. Kristoffer er en passioneret kunstsamler og trods de senere års mange skuffelser stadig en forholdsvis passioneret tilhænger af fodboldklubben AGF.

Ledelsen i Hellerup Finans sår nu selv tvivl om, hvorvidt den kriseramte virksomhed kan overleve.

Det sker i en ny version af regnskabet for 2014/15, som netop er offentliggjort, fordi der var »fundamentale fejl« i det oprindelige årsregnskab.

I det nye regnskab er både overskud og egenkapital udraderet. Årets resultat er justeret ned fra plus 23 til minus 46 mio. kr., mens egenkapitalen er ændret fra plus 85 til minus 15 mio. kr.

»Ledelsen vurderer, at der er væsentlige usikkerheder om selskabets fortsatte drift,« skriver direktør Jesper Gotfredsen i ledelsesberetningen for selskabet, som private investorer har skudt mere end 100 mio. kr. i.

Han er ikke ene om at tænde advarselslamperne. Ernst & Young er kommet til som revisor siden det oprindelige årsregnskab blev udarbejdet, og revisionshuset tager forbehold og afgiver flere såkaldte supplerende oplysninger i det nye regnskab bl.a. om virksomhedens overlevelse.

»Egenkapitalen går fra 85 mio.kr. på plussiden til 15 mio.kr. på minussiden, og det fører til, at virksomheden har en væsentlig usikkerhed, der rejser betydelig tvivl om den fortsatte drift,« siger Tom Vile Jensen, erhvervspolitisk direktør i FSR - Danske Revisorer.

Ifølge en anden regnskabsekspert ser det skidt ud for Hellerup Finans.

»Den eksterne revisors anmærkninger er udtryk for, at virksomheden er i dyb krise,« siger Frank Thinggaard, professor i eksternt regnskab på Aarhus Universitet.

Hellerup Finans er afhængig af yderligere kapital og likviditet for at kunne fortsætte driften som budgetteret, og moderselskabet forsøger at sælge for 60 mio. kr. erhvervsobligationer for at kunne tilføre nye penge. Derudover er der igangsat en proces, hvor »alle porteføljevirksomheder afhændes« fremgår det af regnskabet. Regnskabet afslører, at stort set samtlige datterselskaber havde underskud i det seneste regnskabsår.

Hellerup Finans har igennem længere tid været i et regulært stormvejr, fordi ejerne ønsker at børsnotere virksomheden, som kritikere har beskyldt for at benytte aggressive salgsmetoder og for at afgive optimistiske løfter.